
“Li Interlinguestes have un excellent, perfect ye 95 % o mem plu, ma ínter íli es tro mult teoreticos, por 
queles li plesura ne es recrutat nov usatores, ma discusser ad infinitum.” (L.M. De Guesnet, ex-president del 
Interlingue-Union in Cosmoglotta 171 B, Juli-August 1952: “Reminiscenties de un veteran mundliguiste”.) 


1 










ARTICUL REDACTORI 


Car amicos de Interlingue-Occidental! 


Vu vide li duesim numeró de IE Munde. On aprende - ne solmen - ma anc per erores. Regretabilmen li 
unesim numeró de IE Munde contenet quelc erores lingual. Yo hat esperat que quelc Occidentalistes vell 
auxiliar me in trovar possibil erores. Regretabilmen yo hat finit li textus del unesim numeró un poc tard e it ne 
esset possibil por li altres corecte les. Malgré to yo pensa que li publication de IE Munde esset un important 
passu por Occidental-lnterlingue. IE Munde es un clar signe de vive de Occidental-lnterlingue! 

Anc li duesim numeró de IE Munde es scrit completmen de me pro que yo ne ha recivet contributiones de 
altri Occidentalistes. Ma yo mersia Olivier Simon de Francia pro su corectiones del textus! Li numeró 2 es 
ancor un mixtura multcolori de temas. Yo espera que it va pleser vos! 

Ti numeró de IE Munde contene un articul de me pri li atitudes ínter li adherentes de altri planlingues pri 
Occidental-lnterlingue. Ti contribution examina quo li adherentes de Esperanto, de Ido e de Interlingua 
pensa pri Occidental-lnterlingue hodie. Yo vole etablisser in IE Munde un rubrica quel contene citationes ex 
publicationes de altri planlingues pri Occidental-lnterlingue. Ti articul deve esser li introduction e frame por ti 
rubrica. 

Poy seque quelc brev novas ex tot li munde in Interlingue. In li angul litterari yo ha traductet un raconta de 
Franz Kafka e un poema de un yun puella. It seque li duesim parte del cursu del conversation in Interlingue 
de Alphonse Matejka. 

Li grand tema de ti numeró es li 50esim anniversarie del índependentie de Congo. Yo ha traductet un articul 
ex un german jurnal pri ti tema. 

Yo sempre joya me pri comentaries, opiniones e idés por IE Munde. IE Munde vole esser li jurnal de tot 
adherentes e interesates de Interlingue! 

Pro que li sequent numeró de IE Munde va esser publicat in li marte 2011 yo ja nu desira a vu un felici crist- 
festa e multfortun in li annu 2011! 


Vor 

Valodnieks 

NOI E Ll ALTRES 


ln ti nov rubrica yo va citar li reactiones del altere “grand” planlingues al li renascentie de Occidental- 
Interlingue e li opiniones del usatores del altri planlingues pri Occidental-lnterlingue. Si vu trova un exemple 
in un publication del altere planlingues ú nor IE es mentionat ples inviar it a me! Ma in ti numeró de IE Munde 
yo vole simplicmen generalmen examina li relationes ínter Occidental-lnterlingue e li altri planlingues hodie. 

Quo pensa hodie li adherentes de altri planlingues pri Occidental-lnterlingue? Naturalmen solmen 
Esperanto, Ido e Interlingua have suficient adherentes por qualcunc opinion. Li altri lingues e lingue- 
projectes es simplicmen tro debil por to e lor adherentes es in presc omni casus anc membres de adminim 
un del tri “grand” movementes. 



Esperanto ignora Interlingue quam ommi altri planlingues 


Lass nos comensar con Esperanto! Li creator de Occidental-lnterlingue Edgar de Wahl esset un tre capabil 
criticard del lingue de Zamenhof. Li adherentes de Esperanto hodie simplicmen ignora omni altri planlingues 
quam quasi ne existent. In ti regard ili ne diferentia ínter Ido, Interlingua e Occidental-lnterlingue. Ili conclude 
que omni altri planlingues ha fallit, solmen Esperanto vive e have un propri cultura, litteratura etc. On explica 
ti presc total ignorantie contra li altri planlingues per li plu grand númere del adherentes de Esperanto, li plu 
grand númere de publicationes e de libres. In lor conviction to es li pruva del superioritá de Esperanto e 
solmen Esperanto have un cultura. Omna critico contra li lingue es quasi blasfematori e on ne posse 
acceptar it. Amen! 



Mult Idistas devenit Occidentalistes 


Mult important adherentes de Occidental-lnterlingue esset antey Idistas. Li Ido movement ha perdit mult 
capabil persones a Occidental-lnterlingue. Li presidente de Ido-Academie Bakonyi esset solmen un exemple 
e mem Edgar de Wahl esset activ por Ido. Hodie li Ido movement es anc debil, ma certmen plu fort quam li 

movement de Interlingue. Noi posse observar du tendenties in li hodial Ido movement in relation a 
Occidental-lnterlingue. Quelc Idistas es anc hodie incolerat pro li perde de eminent membres a Occidental- 
Interlingue. Li Idisto Jean Martignon de Francia furia contra Interlingue in li internet e in su revúe “Kuriero 
Internaciona”. II regarda De Wahl e li altri ex-ldistas qui devenit Occidentalistes quam trahitores qui hat un 
tre negative efecte a Ido e al movement de Ido. Mult altri Idistas vide Esperanto quam lor adversario principal 
e have un opinion neutral o mem positiv pri Occidental-lnterlingue. In ti direction ha esset li efortie de Idistas 
durante li Ido incontra 2009 in Tallinn serchar e cuidar se pri li tombe de Edgar de Wahl. 

Li max interessant e complex relationes existe ínter li adherentes de Interlingua de IALA e li adherentes de 
Occidental-lnterlingue. Li historic relationes ínter Interlingua e Occidental esset certmen tre complicat. On 
changeat li nómine de nor lingue de Occidental a Interlingue anc pro li possibilitá de un re-union ínter 
Occidental e Interlingua. Ma li creator de Interlingua Alexander Gode ne hat mult interesse pri it, malgré mult 
important Occidentalistes convertet ex Occidental-lnterlingue al idioma de IALA. Li antagonisme ínter li fidel 
adherentes de Occidental-lnterlingue e li proselites esset tre grand. Li polemica ínter nor Alphonse Matejka e 
Fritz Haas contra li “trahitor” Ric Berger e inversi esset vermen intensiv. 



Interlingua vide se quam herede legitim de Occidental-lnterlingue 


It es un facte que Interlingua ha presc destructet li movement de Occidental-lnterlingue totmen. Ma li cause 
esset simplicmen que Interlingua esset un alternative atractiv por li adherentes de Occidental. Interlingua hat 
li autoritá de lALAe adminim in li comense mult pecunie. Ultra to Interlingua reclama tre professionalmen por 
se self. In ti regarde Occidental-lnterlingue hat anc til hodie mult deficites. Linguisticmen Interlingua de IALA 
anc es in li direction de naturalitá quam Occidental-lnterlingue ma plu radical e con mult irregularitás, ma li 
via de un al altri lingue ne esset tro grand. 

Hodie li adherentes de Interlingua regarda Occidental-lnterlingue quam un precursor de Interlingua e es 
benvolent pri Occidental-lnterlingue. Lor conviction es que Interlingua es li herede legitim de Occidental- 
Interlingue e que Interlingua es un clar progresse e amelioration del idiom de Edgar de Wahl. Li adherentes 
de Interlingua anc pensa que Occidental-lnterlingue hodie in facte ne existe plu. Li interlinguaist Ingvar 
Stenstrom ha scrit un librette pri Occidental-lnterlingue in Interlingua. II crea li fals impression que 
Occidental-lnterlingue ha morit con Alphonse Matejka. II ne mentiona que li jurnal Cosmoglotta es publicat til 
hodie, que li Interlingue-Union existe til hodie e que hay mult nov adherentes de Occidental-lnterlingue per li 
internet. Yo va scrir un recension pri ti libre in un del sequent numerós de IE Munde! 

Secun mi opinion it es normal que on have interesse pri diferent planlingues. Hodie in li realitá del supremitá 
del anglesi in li munde chascun hostilitá ínter li adherentes de planlingues ínter su es tre ridicul. Ma li 
adherentes de Occidental-lnterlingue have pro li grand tradition e li qualitá linguistic de lor idioma null cause 
de se ocultar. Occidental-lnterlingue hat un grand passate e ha mult possibilitates hodie per li internet e li 

processu del globalisation. Lass nos juntmen laborar por un bon futur de ti bellisim lingue! Lass nos 
adherentes de Occidental-lnterlingua esser self-confident in relation con li adherentes de altri planlingues! 


NOVAS IN INTERLINGUE 

ARMENIA: U MAX LONG FUNICULARE DEL MUNDE APERTET 

ln Armenia li max long funiculare del munde esset apertet in li 18-im de octobre 2010. Li cable relvia ha un 
longore de 5,7 kilometres. Til nu un funiculare in li Unit States de America in li state federal Nov Mexico esset 
li max longe cable relvia per un longore de 4,5 kilometres. 

Li góndoles in Armenia besona 11 minutes trans li pictoresc ravina de Vorotan al monastere Tatev, quel es 
situat 225 kilometres ost del cité capital Yerevan. Tatev es anc un candidate por li liste del heritage cultural 
del munde de UNESCO. Li monastere es un del max grand turistic atractiones del land. It esset constructet 
in li ninesim centennie. 



Li monastere Tatev in Armenia 


Li president de Armenia Serj Sargsyan e li chef del Armenian-Apóstolic Eclesie Karekin II partiprendet 
juntmen in li unesim viage del nov funiculare. 


GERMANIA: BERLIN E BONN 

In li 3esim de octobre 2010 Germania festat li 20esim anniversarie de su re-unification. In li annu 1991 li 
federal parlament decidet que Berlin es li cité capital del re-unit Germania, pro que Bonn esset li cité capital 
del Federal Republica Germania pos li duesim guerre mundal til li reunfication. Ma til hodie Bonn es quasi li 
duesim cité capital de Germania, pro que ancor quin ministeries es locat in Bonn (li ministeries por sanitá, 
por defense, por cooperation economic, por protection del natura e por education e resercha) e li altri nin 
ministeries es locat in Berlin. In may 2010 laborat 10 405 employatos e oficiarios del state in Berlin e 9 037 in 
Bonn. Oficialmen Bonn have li titul “federal cité” quam unic cité de Germania e Berlin oficialmen es li “federal 
cité capital”. 

ANGUL POETIC 



OBLIVIAR 


Monstra me, quant fortmen 
tui cordie palpita 
nam yo vole audir it 
nam yo vole sentir it! 

Monstra me li vive 
retroda it, 

pro que yo ha obliviat it 
pro que yo ha maledit it! 

Qualmen esset tui rision, 
qualmen ya sonat it? 

Yo ne memora, 
yo ha perdit it. 

Retracta omnicós, 
nam yo ne vole 
obliviar, 
perdir, 

inamorar me... 

(De Rike por un púer qui nequande posse divinar tant important il es por ella). 

Ll REJECTION (Un raconta de Franz Kafka) 



Franz Kafka 


Si yo incontra un bell puella e peti la: “Ples ear con me!”, ella passa mutmen, ma ella vole dir per to: 

“Tu ne es un duc con volant nómine, ne un larg american con indian statura, con horizontal situant ocules, 
con un pelle, quel es massat per li aer del prates e per li les tratirant riveres. Tu ne ha fat viages a e sur li 
grand lagos, pri quel yo ne save ú on posse trovar les. Ergo yo peti, pro quo yo quam bell puella mey ear 
con te?” 

“Tu oblivia, que te non porta un auto in long pussas chancelante tra li stradette. Yo ne vide tui servitores, qui 
es presset in lor vestimentes, qui murmura pregas de benedition por te e va in li exact demi circul detra te. 
Tui mammes es bonmen ordinat in li corsete, ma tui fémures e coxes se recompensa por ti-ta continente. Tu 
es vestit in un robe ex tafte con rugatri plicas, qualmen it ya fat nos omni plesura durant li passat autun. Ma 
tu subride quelcvez havent ti dangere por tui vive sur li córpor.” 

“Yes, noi ambi es just e pro ne fa nos conscier to tro ínevitabilmen, noi prefere ear hem chascun sol o ne?” 


INTERLINGUEIN CIFFRES 

Númere del articules in li IE Wikipedia (10-im de decembre 2010): 1667 

Númere del membres in li Yahoo gruppe de Occidental (8-im de decembre 2010); 146 

LINGUE 


CONVERSATIONININTERLINGUE- PARTE 2 SANITÁ 


Qualmen tu standa? 


Mersí, tre bon e vu? 


Yo ne senti me tre bon. 


Yo esset malad. 


Yo desira vos prompt resanation! 


E qualmen standa vor familie? 


Mersí, che me omnes es in bon standa. 


(Segun li Interlingue cursu de Matejka porgerman parlantes.) 


TEMA: Ll PENOSI VIA AL DEMOCRATIE. CONGO CELEBRA Ll 50-IM 
ANNIVERSARIE DE SU ÍNDEPENDENTIE - Ll OCCIDENTE HA 
NEGLIGET MULT 


Ante 50 annus Anglia, Francia e Belgia dat 17 colonias li índependentie. It sembla que 1960 esset li annu de 
Africa. Li euforie ínter li africanes esset grandissim. Pos sanguinari battalies ili esset finalmen líber e 
índependent. Li belgianes hat devastat precipue brutalmen in Congo, quel es un land con mult ressurses 
natural. Li homes esset explotat e li ressurses natural esset pilliat. Li vúlneres esset profund. “Noi ha 
conosset mocada, insultes e colpes, queles nos devet tolerar in li matine, in li midíe e in li véspere, pro que 
noi es homes con nigri pelle”, dit li unesim prim-ministre de Congo Patrice Lumumba in su oration al die del 
índependentie li 30-im de junio 1960. II provocat un eclate per to. Li rey de Belgia Baudouin esset tant 
incolerat que il volet departer. 

Hodie 50 annus plu tard li relation inter li Democratic Republica de Congo e Belgia ha relaxat se. In li 

mercuridí on expecta rey Albert II e su sposa Paola por li festa in Kinshasa. Li presidente de Congo, Joseph 
Kabila, va parlar plu modestmen, pro que il es sub li observation special del occidente. Li Unit Nationes e li 
Europan Union ha financiat li unesim líber electiones desde plu quam quar decennies e ha securat les per 
pace-soldates. Kabila va devar aparir modestmen, pro que il ha deceptet li expectationes del occidente e 
anc de su compatriotes. 



Li Congo es un exemple por li penosi via al democratie. Li criticardes del presidente es ancor persecutet e 
mem mortat. Ante du semanes li activist por li jures homan Floribert Chebeya esset trovat mortat in Kinshasa 
pos il esset citat al policie por un interrogada. Li coruption e li nepotisme florea. Mult habitantes de Congo es 
tam povri quam in li epoca colonial, solmen li opressores es nu nigri homes. Li entusiasme ex li annu 1960 
ha passat, to es un amari conossentie por mult africanes. 

Li colonias totalmen ne esset preparat por li índependentie. Li europanes demisset les in li índependentie 
quande li mantention de lor administrationes e lor representantes in Africa devenit tro custosi. Li population 
local ni hat obtenet un suficient education ni aprendet reciproc respecte. Ili nequande experit nequó altri 
quam li jure del plu forto. E anc pos li índependentie to continuat. In Congo sequet li brutal dictatura de 
Mobutu Sese Seko. Belgia e li Unit States subtenet Mobutu in venir al potentie. Con li consente di tis du 
países Lumumba esset mortat anc pro to que il subtenet in li Frigid Guerre li Soviet-Union. Pos li era de 
Mobutu li habitantes de Congo esset tormentat de guerres pri li ressurses e pri li hegemonie in li region. 



Li dictator Mobutu 


Dunc it ne es astonant que li land resta retro in li construction del democratie. Mult states de Africa es plu 
avansat. Hay parlamentes con un fort oposition. In plu e plu landes li potentie changea pacificmen per 
electiones. Institutiones del justicie, del education e del sanitá es etablisset. Medies índependent etablisse 
se. Li max chefes del state ha aprendet que ili deve cooperar politicmen e economicmen in vice de 

combattar unaltru. 


Li west deve subtener ti efortie - ne solmen per pecunie e per consilieros, ma politicmen e per conduida in li 
economie secun li leges. Dunc li westal politicos subtene tro frequentmen corupt guvernatores in Africa, si it 
es strategicmen util por ili o ili besona li votationes del african states in li institutiones del Unit Nationes ili 
besona lor suporte in li combatte contra islamic terroristes. E plu frequentmen westal interprenses es un 
parte in li corruption in Africa o li europanes destructe per subventiones li mercates in li sud. Li jubilé del 
índepentenie vell esser un bon occasion cessa to. In tal casu 2010 vell devenir fórsan li annu de Africa. 


(Secun un articul de Judith Raupp in li Suddeutsche Zeitung li 28esim de junio 2010) 


QUELC LIGAMENTES DEINTERLINGUE-OCCIDENTAL IN Ll INTERNET 

Interlingue Union: Li organisation oficial de Interlingue http://www.interlingue.org/ 

Yahoo Gruppe de Occidental-lnterlingue http://groups.yahoo.com/group/occidental/ 

Li Interlingue Wikipedia http://ie.wikipedia.org 

Blog de Valodnieks in Occidental-lnterlingue http://interlinaue.bloaspot.com/ 

Cosmoglotta. Modern numerós del organ del Interlingue Union http://cosmoglotta.narod.ru/ 

Archiv Cosmoglotta. http://www.interlingue.org/cmg/index.html 

Occidentalitá. Li blog de Sebastian Hartwig con audio-textus http://occidentalita.bloaspot.com/ 

Jasmin in Cosmoglotta. Un blog ex Hong Kong in Interlingue http://jasminchrysant.blogspot.com/ 


Li numeró 3 de IE-MUNDE va esser publicat in li marte 2011! 

(IE Munde es publicat chascun tri mensus in li internet) 

